C 125/52
SL
Uradni list Evropske unije
5.4.2023
torek 13. septembra 2022
17. vztraja, da je treba povečati financiranje in ustrezno spodbujati priložnosti, ki jih ponujajo programi, kot so Erasmus +, Ustvarjalna Evropa in evropska solidarnostna enota, da bi izboljšali izkušnje mobilnosti, ki prispevajo k razvoju koristnih in potrebnih socialnih spretnosti za prihodnjo osebno in poklicno rast mlajše generacije, ter povečali njihovo dostopnost za vse; pri tem poziva Komisijo in države članice, naj spodbujajo poklicno usposabljanje in naredijo programe odporne na morebitne omejitve mobilnosti ter izboljšajo sistematično izmenjavo rezultatov projektov, da bi povečale njihovo prepoznavnost, razvoj in dolgoročni učinek; poziva Komisijo, naj pri naslednji reviziji večletnega finančnega okvira poveča financiranje teh programov Unije;
18. izraža zaskrbljenost, da bodo učinki mehanizma za okrevanje in odpornost na otroke in mlade v številnih primerih morda omejeni in morda ne bodo privedli do rezultatov ali strukturnih reform, ki bi otrokom in mladim omogočile dostop do kakovostnega izobraževanja ali ublažile negativne posledice zaprtja kulturnih prizorišč, povezanega s covidom-19, in dostop do kulturnih ustvarjalcev zlasti za mlade izvajalce, ki jim je bila odvzeta možnost, da bi začeli in razvijali svojo poklicno pot v ključni zgodnji fazi; poziva Komisijo in države članice, naj zagotovijo ustrezno financiranje ter pravične pogodbene in delovne pogoje za vse mlade avtorje, izvajalce, umetnike in vse druge kulturne ustvarjalce, delavce in strokovnjake v kulturnem in ustvarjalnem sektorju, tudi v družbenih medijih, ki jih je prizadela pandemija, naj povečajo svoja splošna prizadevanja za podporo novim umetnikom in kulturnim delavcem, naj spodbujajo mlade in socialno podjetništvo ter ta cilj opredelijo v ločenem oddelku Evropskega statusa umetnika o mladih umetnikih; ponavlja svoje priporočilo, naj se 10 % sredstev nacionalnih načrtov za okrevanje in odpornost nameni izobraževanju, 2 % pa kulturnemu in ustvarjalnemu sektorju; poziva Komisijo, naj temeljito oceni projekte in reforme, povezane z izobraževanjem, mladimi ter kulturnimi in ustvarjalnimi sektorji, ki jih države članice izvajajo v okviru mehanizma za okrevanje in odpornost, ter ponovno poudarja, da je treba v nacionalnih poročilih, pripravljenih v okviru ocene evropskega semestra, tem temam nameniti več pozornosti;
19. opozarja na pomen izkušenj z mobilnostjo in izmenjave dobrih praks med učitelji, pedagogi, profesorji, vodji usposabljanja, prostovoljci in strokovnimi delavci v mladinskih delovnih organizacijah in mladinskih organizacijah, kulturnimi ustvarjalci in športnimi trenerji pri širjenju znanja o ozaveščanju mladih ter krepitvi mednarodne in večjezične razsežnosti, zlasti z vidika evropskega izobraževalnega prostora, ki ga je treba uresničiti do leta 2025;
20. poziva k celostnemu razumevanju zdravja, ki bo vključevalo splošno telesno, duševno in družbeno dobro počutje ter zahtevalo celovite strategije preprečevanja in zdravljenja, vključno s kulturnimi in športnimi dejavnostmi, ter spodbujanje razvoja ustvarjalnih in socialnih spretnosti;
21. poudarja potrebo po spodbujanju oblikovanja in zagotavljanja ciljno usmerjenih medgeneracijskih storitev, pri katerih so združene izkušnje starejših in pogum mladih, ki imajo vzajemno korist;
22. poudarja temeljni pomen kulture za razvoj individualne osebnosti otrok in mladih, pa tudi za njihovo izobraževanje, vključno z njihovim razumevanjem naše družbe, in za njihovo splošno blaginjo;
23. poudarja, da je nujno treba že od zgodnjega otroštva ustvariti vključujoče, ustvarjalno, dinamično in zdravo učno okolje, da bi zmanjšali tveganje za psihofizične motnje v odraslosti; v zvezi s tem poziva države članice, naj zagotovijo vključitev in razširitev vseh oblik umetniškega izražanja, tj. glasbe, gledališča, kinematografije, dokumentarcev, animacije, vizualne umetnosti, plesa in novih eksperimentalnih umetniških oblik, v šolske učne načrte ter kot zunajšolske umetniške in športne dejavnosti, s čimer bi spodbudili svobodno izražanje in ustvarjalnost ter študentom omogočili dejavno sodelovanje in raziskovanje njihovih talentov; poudarja, da je lahko umetnost idealen sestavni del interdisciplinarnih projektov in lahko spodbuja kritično razmišljanje, zato ne bi smela biti omejena na učne ure s področja umetnosti;
24. poziva države članice in javne organe, naj razvijejo športno infrastrukturo in celovito povečajo obseg telesne vzgoje in zunajšolskih telesnih dejavnosti v šolah, vključno z dejavnostmi za invalidne otroke in mlade; poudarja, da je lahko šport, tako kot umetnost, močno sredstvo za vključevanje otrok, ki jim grozi izključenost; opozarja, da lahko umetnost in šport v šolskih učnih načrtih močno pripomoreta pri premagovanju svetovnih izzivov za mlade in na področju izobraževanja, vključno z učnimi težavami in učnimi motnjami ter ustrahovanjem, sovražnim govorom in uživanjem psihotropnih snovi;